17/12/2012 | Administración LocalMunicipal
Touro
Anuncio definitivo da Ordenanza reguladora e fiscal do servizo de axuda no fogar

ANUNCIO Transcorrendo o prazo legal de exposición ao público da aprobación da modificación da Ordenanza reguladora e Ordenanza fiscal do servizo de axuda no fogar, sen que se presentasen reclamacións, publícase aos efectos legais correspondentes, a ordenanza definitiva e o acordo da aprobación. Na sesión do Pleno extraordinario da Corporación, celebrada o día 27 de xullo de 2012, adoptouse o seguinte acordo: II.–MODIFICACIÓN ORDENANZA REGULADORA E ORDENANZA FISCAL DO SERVIZO DE AXUDA NO FOGAR Examinada a proposta de modificación da Ordenanza reguladora e da Ordenanza fiscal do servizo de axuda no fogar, o Pleno, por unanimidade, acorda: Primeiro. –Aprobar a ordenanza reguladora do servizo de axuda no fogar que se transcribe de seguido: “ORDENANZA DO SERVIZO DE AXUDA NO FOGAR: Exposición de motivos. O decreto 99/2012, do 16 de marzo, polo que se regulan os servizos sociais comunitarios e o seu financiamento establece novas regras de cálculo para o copagamento dos servizos e, concretamente, para o servizo de axuda no fogar (SAF) para persoas en situación de dependencia que teñen o dereito de atención recoñecido e para as persoas usuarias do servizo de axuda no fogar (SAF) de carácter básico. A disposición transitoria primeira do dito decreto dispón que as corporacións locais disporán dun prazo de dezaoito meses, contados desde o día seguinte ao da súa publicación, para a adaptación das súas ordenanzas municipais ao disposto neste decreto. En consecuencia, no exercicio da potestade regulamentaria recoñecida ós concellos no art.41 da Lei 7/1985, do 2 de abril, disponse: Artigo 1. Obxecto. O obxecto do presente regulamento é a adaptación do servizo municipal de axuda no fogar de acordo co establecido no Decreto 99/2012, do 16 de marzo, polo que se regulan os servizos sociais e o seu financiamento, ao cumprimento da Lei 13/2008 do 3 de decembro, de servizos sociais de Galicia e á Orde do 22 de xaneiro de 2009 pola que se regula o servizo de axuda no fogar, ao Decreto 254/2011, do 23 de decembro, polo que se regula o réxime de rexistro, autorización, acreditación e a inspección dos servizos sociais en Galicia, á Lei 39/2006 do 14 de decembro de promoción da autonomía persoal e atención as persoas en situación de dependencia, ao Real decreto 727/2007 do 8 de xuño sobre criterios para determinar as intensidades de protección dos servizos e a contía das prestacións económicas da Lei 39/2006, de 14 de decembro, modificado polo Real decreto 175/2011, de 11 de febreiro e polo Real decreto 570/2011, de 20 de abril, e o establecido na Orde do 2 de xaneiro de 2012 de desenvolvemento do Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e a atención á dependencia, o procedemento para a elaboración do programa individual de atención e a organización e funcionamento dos órganos técnicos competentes. Artigo 2. Obxectivo.1. O servizo de axuda no fogar (SAF) é un servizo público de carácter local consistente en ofrecer un conxunto de atención a persoas ou unidades de convivencia no propio domicilio para facilitar o seu desenvolvemento e a permanencia no seu medio habitual.2. O servizo de axuda no fogar (SAF) ten por obxecto prestar un conxunto de atencións ás persoas no seu enderezo, desde unha perspectiva integral e normalizadora, para facilitar o seu desenvolvemento persoal e a permanencia no seu medio habitual, especialmente naquelas situacións en que a persoa teña limitada a súa autonomía ou noutras situacións de risco social para as cales resulte un recurso idóneo.3. O servizo de axuda no fogar (SAF) poderá prestarse a calquera persoa ou unidade de convivencia para as cales, de acordo coa valoración técnica correspondente, supoña un recurso idóneo de atención. De xeito particular, o servizo atenderá a persoas maiores con déficits de autonomía e a persoas con discapacidade, especialmente cando carezan de apoio persoal no seu medio inmediato.4. Tamén, con carácter subsidiario do programa de educación familiar, poderá dar unha resposta preventiva, educativa e socializadora fronte a diversas situacións de familias en risco de exclusión social. Artigo 3. Destinatarios.1. O Servizo de axuda no fogar (SAF) atende, con carácter prioritario e directo, a aquelas persoas que, tendo recoñecida unha situación de dependencia, se lles asigne a axuda no fogar na correspondente resolución de programa individual de atención, e consonte á aplicación do programa de asignación de recursos establecido no título II do Decreto 15/2012, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes. O Concello de Touro procederá a dar de alta as persoas en agarda de acordo coa orde de prelación establecida no programa de asignación de recursos.2. Para as persoas que non teñan o recoñecemento da situación de dependencia ou non a asista o dereito de acceso efectivo ao catálogo de servizos de atención á dependencia segundo o calendario de implantación que se establece na Lei 39/2006, o acceso ao servizo, logo da prescrición técnica do profesional de referencia, resolverase en réxime de libre concorrencia en aplicación dun baremo público. Artigo 4. Atencións que se prestan.1. De conformidade coa valoración técnica realizada polos servizos sociais que en cada caso correspondan, no marco do servizo de axuda no fogar poderán prestarse os seguintes tipos de atención de carácter básico: a) Atencións de carácter persoal na realización das actividades básicas da vida diaria, tales como: – Asistencia para levantarse e deitarse. – Apoio para o aseo persoal, así como para vestirse. – Control do réxime alimentario e axuda, se é o caso, para alimentarse. – Supervisión, cando proceda, das rutinas de administración de medicamentos prescritas por facultativos – Apoios para cambios posturais, mobilizacións, orientación espacio-temporal. – Apoio a persoas afectadas por problemas de incontinencia. b) Acompañamento persoal na realización doutras actividades necesarias da vida diaria, tales como apoio en trámites urxentes de carácter administrativo, xudicial ou similares, así como o seguimento das intervencións realizadas polo sistema sanitario. No caso de precisar algunha destas atencións, o medio de transporte será facilitado polo usuario do servizo. c) Atención das necesidades de carácter doméstico e da vivenda, tales como: – Limpeza e mantemento da hixiene e salubridade da vivenda. – Facilitar a compra de alimentos, e outros produtos de uso común, que será sempre acordada a organización co persoal técnico encargado da supervisión do servizo. – Preparación de alimentos cando non exista servizo complementario de xantar ou por valoración dos técnicos responsables do seguimento, poderá incluír á preparación de comidas. – Lavado e coidado das prendas de vestir. – Coidados básicos da vivenda. Se é o caso, determinadas tarefas domésticas, como lavandaría e alimentación a domicilio, poderán ser facilitadas por servizos específicos. d) Ademais, para os supostos contemplados no número 4 do artigo 2, as atención de carácter psicosocial e educativo enfocadas ao desenvolvemento das capacidades persoais básicas, a mellora da convivencia, integración na comunidade e mellora da estrutura familiar.2. O servizo de axuda no fogar, unha vez garantido o nivel básico de atención, poderá incorporar, ademais, os seguintes tipos de actuación de carácter complementario: a) Actividades de acompañamento, socialización e desenvolvemento de hábitos saudables. b) Servizo de empréstito de axudas técnicas para persoas en situación de dependencia ou dependencia temporal. Para estes efectos enténdese por axuda técnica calquera produto, dispositivo, equipamento, instrumento, tecnoloxía ou software, fabricado especialmente ou dispoñible no mercado, para previr, compensar, controlar, mitigar ou neutralizar deficiencias ou limitacións na actividade e restricións na participación social das persoas. c) Adaptacións funcionais do fogar. d) Servizo de podoloxía a domicilio e) Servizo de fisioterapia a domicilio Estes servizos prestaranse, opcionalmente, de contar o Concello co financiamento suficiente para o seu desenvolvemento.3. Poderán integrarse, ademais, dentro do servizo de axuda no fogar, determinadas atencións e actividades que se desenvolvan fóra do marco do domicilio da persoa usuaria, sempre que, de acordo coa prescrición técnica sobre o contido do servizo, incidan de maneira significativa na posibilidade de permanencia no fogar e na mellora da autonomía e a calidade de vida.4. En todo caso, e sen prexuízo da execución de todas as tarefas contidas no correspondente acordo de servizo, o conxunto de atención do programa de axuda no fogar terá un carácter de apoio e non substitutivo das propias capacidades da persoa usuaria ou doutras persoas do seu medio inmediato, de maneira que se facilite e promova a súa autonomía.5. En ningún caso poderán formar parte das actuacións desenvolvidas polo servizo: – A realización de actividades domésticas que non fosen incluídas no proxecto de intervención e no acordo de servizo recollidos no artigo 12º Da Orde do 22 de xaneiro de 2009. – Actuacións que, polo seu carácter sanitario, deban en todo caso ser realizadas por persoal facultativo Artigo 5. Dereitos das persoas usuarias. As persoas usuarias do servizo, no marco dos dereitos que con carácter xeral se lle recoñecen na lexislación aplicable sobre servizos sociais e, se é o caso, sobre o procedemento administrativo común, terán dereito: – A seren tratadas con respecto debido a súa dignidade. – A recibiren unha atención adaptada as súas necesidades, coa calidade e duración prescritas en cada caso. – A coñeceren a organización e o regulamento do servizo. – A coñeceren a situación do seu expediente. – Ao tratamento confidencial dos seus datos de acordo co disposto na Lei orgánica 15/1999, do 13 de decembro, de protección de datos de carácter persoal. – A recibiren información precisa e clara sobre as modificacións sobrevidas durante a prestación efectiva do servizo. – A presentaren queixas e suxestións ao persoal coordinador do servizo cando expresaren reclamacións ou fixeren suxestións sobre a súa prestación efectiva. Artigo 6. Deberes das persoas usuarias. As persoas usuarias, no marco dos deberes que con carácter xeral se recollen no artigo 37 da Lei 4/1993, de servizos sociais, terán os seguintes deberes: 1. Cumprir coas condicións do servizo, facilitándolle a execución das tarefas ao persoal a cargo e poñendo á súa disposición, se é o caso, os medios materiais necesarios.2. Colaborar, na medida das súas posibilidades, no desenvolvemento do servizo en función das súas capacidades e nos termos acordados en cada caso.3. A facilitar e colaborar no seguimento e avaliación do servizo.4. Respectar a dignidade persoal e profesional das persoas que presten o servizo, así como respectar os límites das súas obrigas laborais.5. Informar dos cambios de calquera circunstancia que impliquen unha modificación na súa capacidade económica, así como de circunstancias relevantes de carácter persoal ou familiar que puidesen dar lugar á modificación, suspensión ou extinción na prestación do servizo.6. Participar no pagamento do servizo nos termos que se estableza na súa norma reguladora.7. A comunicar, en circunstancias ordinarias e previsibles, con dez días de antelación, calquera ausencia temporal do domicilio que puidese impedir a prestación do servizo. Artigo 7. Protocolo de tramitación da prestación. O servizo de axuda no fogar estará integrado nos servizos sociais municipais e será coordinado polo traballador/a social do equipo de servizos sociais. O acceso producirase de acordo coas seguintes modalidades: 1. O acceso será directo para a aquelas persoas que, tendo recoñecida unha situación de dependencia, se lles asigne a axuda no fogar na correspondente resolución de programa individual de atención, e consonte á aplicación do programa de asignación de recursos establecido no título II do Decreto 15/2012, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes. Neste suposto, o Concello de Touro procederá a dar de alta as persoas en agarda de acordo coa orde de prelación establecida no programa de asignación de recursos.2. Para as persoas que non teñan o recoñecemento da situación de dependencia ou non a asista o dereito de acceso efectivo ao catálogo de servizos de atención á dependencia segundo o calendario de implantación que se establece na Lei 39/2006, o acceso ao servizo, logo da prescrición técnica do profesional de referencia, resolverase en réxime de libre concorrencia en aplicación dun baremo público. Este procedemento iniciarase a instancia de parte, de conformidade cos principios xerais recollidos na Lei 30/1992, de 26 de novembro, de réxime xurídico das administracións e do procedemento administrativo común e co baremo correspondente. A solicitude para acceder ao servizo tramitarase nos servizos sociais do Concello, onde serán valoradas por parte do/a traballador/a social, coa correspondente visita domiciliaria e que determinará mediante informe social preceptivo e vinculante a idoneidade e a intensidade do servizo. Ao expediente incorporarase a documentación identificativa, a relativa a xustificación da capacidade económica persoal dos usuarios e a relativa ao estado de saúde dos beneficiarios. O órgano competente para ditar a resolución será o/a alcalde/sa, podendo delegar esta competencia de conformidade co artigo 21.3 da Lei 7/1985 do 2 de abril, reguladora das bases de réxime local. En circunstancias de urxencia, debidamente acreditadas, mediante resolución da alcaldía iniciarase de oficio a prestación do servizo, a proposta do traballador social municipal, coa correspondente instrución do expediente. Unha vez notificada a resolución de concesión do servizo, o/a traballador/a social dos servizos sociais elaborará un proxecto de intervención así como o acordo de prestación do servizo entre a persoa usuaria e a entidade titular, no cal se recollerá o contido particular das atencións que se prestarán, a programación temporal da prestación, a intensidade horaria e os compromisos de ambas as partes, incluíndo o compromiso de copagamento que exista. O/a traballador/a social elaborará un plan de traballo dirixido á auxiliar de axuda no fogar, no que se concretarán os obxectivos, as tarefas a realizar, horarios e intensidade do servizo así como os profesionais que interveñen. Entregarase a cada usuario unha copia do presente regulamento e do regulamento de réxime interno do servizo. Artigo 8. Seguimento. O traballador/a social do Concello garantirá, mediante a coordinación coas auxiliares ou de ser o caso, co persoal técnico da empresa adxudicataria do servizo, visitas a domicilio e a supervisión do mesmo, que será realizada sempre que as circunstancias a fagan necesaria e como mínimo cunha periodicidade de dous meses. Da supervisión realizada quedará constancia no correspondente expediente individual. Mediante esta supervisión revisarase e axustarase, se fose o caso, o contido das prestacións expresadas no proxecto de intervención e o acordo do servizo. Artigo 9. Protocolo de substitución da persoa auxiliar e de cesación do servizo. A auxiliar que prestará o servizo será acompañada polo/a técnico/a responsable para inicio da prestación no domicilio do usuario, con indicación concretas das tarefas a realiza. Sempre que sexa posible, o usuario contará cun/unha auxiliar de referencia, tendo en conta a dispoñibilidade do servizo que debe respectar libranzas, vacacións, baixas laborais, etc das/os traballadoras/es. No suposto de cesación do servizo por parte da empresa, comunicarase cun preaviso de 30 días. Neste caso a entidade que pretende cesar continuará na prestación dos servizos ata a aprobación do cambios da empresa pola entidade local. Artigo 10. Protocolo de actuacións no caso de queixa no libro de reclamacións. A entidade ten a disposición dos usuarios do servizo de axuda no fogar un libro de reclamacións. Das queixas presentadas, remitirase orixinal ao servizo de inspección do órgano correspondente. Artigo 11. Modalidades de acceso. O acceso ó servizo producirase a través dos servizos sociais comunitarios do Concello, de acordo coas seguintes modalidades: a) Será de carácter prioritario e directo para aquelas persoas que, tendo recoñecida unha situación de dependencia, se lles asigne a axuda no fogar na correspondente resolución de programa individual de atención, e consonte á aplicación do programa de asignación de recursos establecido no título II do Decreto 15/2012, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes. O Concello de Touro procederá a dar de alta as persoas en agarda de acordo coa orde de prelación establecida no programa de asignación de recursos. b) Para as persoas que non teñan o recoñecemento da situación de dependencia ou non a asista o dereito de acceso efectivo ao catálogo de servizos de atención á dependencia segundo o calendario de implantación que se establece na Lei 39/2006, o acceso ao servizo, logo da prescrición técnica do profesional de referencia, resolverase en réxime de libre concorrencia en aplicación dun baremo público. c) De igual maneira á expresada no apartado anterior procederase nos casos en que a situación causante da aplicación do servizo de axuda no foga (SAF) sexa unha problemática de desestruturación familiar, exclusión social ou pobreza infantil, circunstancia que deberá estar debidamente xustificada no correspondente informe social. Artigo 12. Causas de extinción e modificación do servizo.1. Son causas de extinción do servizo de axuda no fogar, as seguintes: a) A renuncia da persoa usuaria. b) O cambio de programa individual de atención ou do proxecto de intervención que implique un cambio de asignación de recurso e a súa incompatibilidade co servizo de axuda no fogar (SAF). c) Traslado definitivo da súa residencia a outro concello. d) Falecemento da persoa usuaria. e) Incumprimento reiterado dos deberes e obrigas establecidas para as persoas usuarias na prestación do servizo. f) A falta do pagamento do servizo durante dous meses consecutivos. g) A desaparición das causas que motivaron a prestación do servizo. h) A superación dos tres meses da suspensión temporal i) A baixa no padrón municipal de habitantes.2. Ademais, con carácter xeral, a alteración das circunstancias tidas en conta para a concesión do servizo, poderá dar lugar á modificación das condicións de prestación nas que fora concedido inicialmente. Os cambios de circunstancias, en calquera caso, deberán figurar no expediente individual, mediante un novo informe social. Artigo 13. Causas da suspensión temporal do servizo. Son causas de suspensión temporal do servizo, logo de tramitación do correspondente expediente e informe razoado do persoal técnico coordinador do servizo, que deberá incorporarse ao expediente persoal, as que seguen: 1. Ausencia temporal do domicilio: neste caso o servizo poderá suspenderse por un máximo de tres meses, debendo acreditar a persoa usuaria as causas que motivan a súa ausencia.2- Modificación temporal das causas que motivaron a necesidade do servizo: poderá suspenderse o servizo en tanto persista o cambio de circunstancias causante da suspensión, coa excepción das prazas vinculadas a un dereito exercido dentro do sistema da autonomía e atención a dependencia, suposto no que se estará ó disposto na normativa reguladora. Será necesario o informe previo xustificativo do coordinador do servizo. Artigo 14. Intensidade na prestación do servizo e límites horarios para a prestación do servizo.1. A intensidade do servizo determinarase, con carácter xeral, en horas mensuais de atención, distribuídas en función das necesidades da persoa usuaria e do informe técnico da/o traballador/a social.2. A intensidade do servizo de axuda no fogar (SAF) para as persoas atendidas no marco do sistema de autonomía persoal e atención á dependencia estará predeterminada no seu programa individualizado de atención. A súa aplicación horaria sería flexible e conforme co plan de coidados de maneira que se garanta a cobertura das necesidades de atención de carácter persoal na realización das actividades da vida diaria todos os días da semana. Establecese un límite horario comprendido entre as 8 e 22 horas; so excepcionalmente poderase ampliar o citado horario.3. Nos restantes casos a intensidade do servizo virá determinada na prescrición efectuada polo/a traballador/a social de servizos sociais comunitarios. Artigo 15. Participación no financiamento do servizo das persoas usuarias. O servizo de axuda no fogar financiarase con cargo ao orzamento municipal, coas achegas da Comunidade Autónoma, da Deputación Provincial e maila achega dos usuarios. A achega económica dos usuarios regúlase a través de ordenanza fiscal local e de acordo co establecido Decreto 99/2012, do 16 de marzo, polo que se regulan os servizos sociais comunitarios e o seu financiamento.1. A capacidade económica das persoas dependentes valoradas con dereito de atención recoñecido no servizo de axuda no fogar constará na resolución do plan individualizado de atención que se resolva en cada caso de conformidade co que establece o artigo 38 do Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes.2. Para as persoas que non teñan o recoñecemento da situación de dependencia ou non a asista o dereito de acceso efectivo ao catálogo de servizos de atención á dependencia segundo o calendario de implantación que se establece na Lei 39/2006, e accedan ao servizo en réxime de libre concorrencia, a súa achega está regulada na ordenanza fiscal, establecendo unha regulación progresiva do copagamento, que en todo caso respectará o establecido no Decreto 99/2012, do 16 de marzo, polo que se regulan os servizos sociais comunitarios e o seu financiamento.3. Para calcular a capacidade económica dos usuarios do servizo de axuda no fogar en réxime de libre concorrencia seguiranse os criterios establecidos no artigo 60 do Decreto 99/2012, do 16 de marzo, polo que se regulan os servizos sociais comunitarios e o seu financiamento, sendo estes: a) Computarase a renda de todas as persoas residentes na mesma unidade de convivencia. Para estes efectos considérase renda a suma de calquera das modalidades de ingreso a que se refire o artigo 6.2. da Lei 35/2006, do 28 de novembro, do imposto sobre a renda das persoas físicas. b) Computarase así mesmo o patrimonio neto de todas as persoas residentes na unidade de convivencia. Para estes efectos enténdese por patrimonio neto o conxunto de bens e dereitos de contido económico de que sexan titulares, determinados consonte as regras de valoración recollidas na Lei 19/1991, do 6 de xuño, do imposto sobre o patrimonio, con dedución das cargas e gravames de natureza real que diminúan o seu valor, así como das débedas e obrigas persoais das cales deba responder. Igualmente, para o cómputo do patrimonio neto deberán terse en conta as exencións que prevé a Lei 19/1991, do 6 de xuño, do imposto sobre o patrimonio, ao respecto da vivenda habitual e doutros bens e dereitos. c) A capacidade económica calcularase sumando todas as rendas computables, modificadas á alza pola suma dun 5% do patrimonio neto en cómputo anual, e dividindo o resultado da dita suma entre o total de persoas que convivan no fogar.4. No caso de que a capacidade económica per cápita sexa igual ou inferior ao 0,80 do indicador público de rendas de efectos múltiples (IPREM) a persoa beneficiaria quedará exenta da obriga de participar no custe do servizo.5. Poderán establecerse excepcións aos criterios xerais do copagamento nos casos en que a situación causante da aplicación do servizo de axuda no foga (SAF) sexa unha problemática de desestruturación familiar, exclusión social ou pobreza infantil, circunstancia que deberá estar debidamente xustificada no correspondente informe social.6. Establecese un prezo hora de 12,5 €, que se actualizará no seu caso mediante acordo da Xunta de goberno local en cada exercicio orzamentario. As tarifas revisaranse anualmente, para o que o beneficiario achegará a documentación que lle sexa requirida no prazo establecido.7. As liquidacións de prezos practicaranse por meses naturais, aboándose cada mensualidade nos 15 primeiros días naturais do mes. O abono efectuarase mediante cargo na cota corrente ou cartilla de aforros do solicitante, que deberá indicar no modelo dispoñible para tal fin. Artigo 16. Competencia. O servizo de axuda no fogar (SAF) é un servizo de competencia municipal que poderá prestarse mediante xestión directa da propia entidade local ou ben mediante contrato de xestión de servizo público, tal e como establece o artigo 154 e seguintes do Real decreto lexislativo 2/2000, do 16 de xuño polo que se aproba o texto refundido da Lei de contratos das administracións públicas. Artigo 17. Profesionais que interveñen e funcións. Para o desenvolvemento do servizo de axuda no fogar (SAF) contarase cos profesionais seguintes: A) Traballador/a social dos servizos sociais comunitarios, ao que lle corresponden as seguintes funcións: – Programación e organización xeral do servizo. – Xestións para a financiamento. – Recepción da demanda e valoración das necesidades de acordo co baremo establecido. – Realización das visitas domiciliarias necesarias tanto para a valoración como para o seguimento. – Elaboración de informes sociais e propostas. – Deseño ou supervisión do proxecto individualizado de intervención e acordo do servizo co usuario. – Elaboración ou supervisión do plan de traballo asignado á auxiliar. – Seguimento ou supervisión do proxecto de intervención que será coa periodicidade requirida en cada caso e como mínimo bimensual. – Coordinación co resto dos profesionais que interveñen, tanto da entidade local como de entidades externas. B) Auxiliares de axuda no fogar, que desenvolverán estas función: – Asistencias, de atención persoal e doméstica. – Educativas sobre habilidades sociais básicas. – Favorecer a participación do usuario naquelas funcións que poida desenvolver autonomamente. – Outras complementarias para o desenvolvemento persoal a vida diaria. – De colaboración e coordinación co resto dos profesionais que interveñen. O persoal que presta atención directa nos domicilios das persoas usuarias estará formado por auxiliares de axuda no fogar, que, no caso de atender a persoas en situación de dependencia valorada, deberán estar en posesión do título de formación profesional de grao medio de atención sociosanitaria ou equivalente, regulado por Real decreto 496/2003, de 2 de maio, ou en posesión do certificado de profesionalidade de atención sociosanitaria a persoas no domicilio ou equivalente, regulado no Real Decreto 1379/2008, de 1 de agosto, polo que se establecen os certificados de profesionalidade da familia profesional de servizos socioculturais e á comunidade. O Concello de Touro adaptará antes do 31 de decembro de 2015 o 100% do seu cadro de persoal aos requisitos de cualificación esixidos no Decreto 99/2012 do 16 de marzo, polo que se regulan os servizos sociais comunitarios e o seu financiamento. C) Educador/a familiar dos servizos sociais comunitarios, ao que lle corresponden as seguintes funcións: – Atencións de carácter psicosocial e educativo: intervencións técnico-profesionais formativas e de apoio ao desenvolvemento das capacidades persoais, á afectividade, á convivencia e á integración na comunidade así como a mellora da estruturación familiar. D) Voluntariado para as tarefas de: – Compañía e acompañamento en actividades de lecer. – Calquera outra acordada no proxecto de intervención e que non sexa susceptible de responsabilidade por parte doutro profesional. Artigo 18. Soporte documental. Contarase con un expediente individual para cada caso que, contará como mínimo coa seguinte documentación: – Solicitude (para usuarios de acceso libre). – Baremo para determinar asignación do servizo en libre concurrencia. – Informe médico. – Informe social. – Impreso de domiciliación bancaria. – Proxecto de Intervención. – Contrato entre usuario e o Concello. – Impreso de baixa voluntaria. – Plan de traballo para o/a auxiliar de axuda no fogar. Artigo 19. Documentación que debe achegar o usuario. – Fotocopia do DNI. – Fotocopia da tarxeta sanitaria da Seguridade Social. – Certificado de empadroamento e convivencia. – Informe médico. – Xustificantes da capacidade económica de toda a unidade de convivencia: declaración da renda ou certificado de imputacións, declaración de imposto de patrimonio, de ser o caso, xustificantes de pensións, prestacións ou rendas de traballo, aluguer, certificados de rendementos de capital mobiliario, recibos catastrais, etc – Contrato de aluguer de vivenda. – Calquera outro documento que se considere necesario para a tramitación da solicitude. O usuario poderá estar exento de aportar a documentación que estando actualizada, xa este en poder dos servizos sociais comunitarios encargados de tramitar o servizo. A administración local poderá dispoñer que se efectúen as comprobacións oportunas sobre a veracidade dos datos achegados polos interesados. Disposición adicional primeira. O desenvolvemento do programa de axuda no fogar por parte do Concello de Touro queda condicionado á dispoñibilidade de partida orzamentaria para este fin. Disposición final. O presente regulamento, unha vez aprobado definitivamente e publicada na forma legal establecida, entrará en vigor conforme o previsto no artigo.70.2 e concordantes, da Lei 7/1985.” ANEXO I Baremo para determinar a asignación do servizo de axuda no fogar en réxime de libre concorrencia (modalidade de prestación básica de servizos sociais comunitarios) FACTOR 1: AUTONOMÍA PERSOAL (máximo total 40 puntos). O valor asignado en función da falta de autonomía das persoas será o que figure na valoración realizada polos órganos oficiais competentes para a valoración da discapacidade e do grao de dependencia. As persoas dependentes valoradas que polo calendario oficial de implantación teñan dereito á prestación pola vía de acceso directo do sistema da dependencia non poderán acceder polo sistema de libre concorrencia. A asignación de valor en función do factor “autonomía persoal” realizarase de acordo coa seguinte táboa: TÁBOA DE EQUIVALENCIAS PARA A VALORACIÓN DO NIVEL DE AUTONO MÍA PERSOAL PUNTUACIÓN FACTOR-2: APOIO SOCIAL (máximo total 20 puntos). Puntos Puntos FACTOR-3: SITUACIÓN FAMILIAR/SOCIALIZACIÓN MENORES (máximo total 20 puntos) 1.1. Conflito (máximo total 4 puntos). Puntos 1.2. Limitacións de rol (máximo total 2 puntos). Puntos 1.3. Monoparentalidade (máximo total 2 puntos). Puntos 1.4. Habilidades parentais (máximo total 2 puntos). Puntos 1.5. Número de menores (máximo total 10 puntos). Puntos Puntos FACTOR-4: OUTROS ASPECTOS SOCIAIS (máximo total 20 puntos) 4.1. Vivenda (total 10 puntos). Puntos 2.2. Integración no contorno (total 10 puntos). Puntos Segundo. –Aprobar a Ordenanza fiscal reguladora do prezo público do servizo de axuda no fogar que se transcribe a continuación: “ORDENANZA FISCAL REGULADORA DA ACHEGA ECONÓMICA DOS USUARIOS DO SERVIZO DE AXUDA NO FOGAR DO CONCELLO DE TOURO: 1.–Para a determinación da capacidade económica das persoas usuarias do servizo terase en conta o establecido nos artigos 59,60,61 e 62 do Decreto 99/2012, do 16 de marzo polo que se regulan os servizos sociais e o seu financiamento 2. A capacidade económica das persoas dependentes valoradas con dereito de atención recoñecido no servizo de axuda no fogar constará na resolución do plan individualizado de atención que se resolva en cada caso de conformidade co que establece o artigo 38 do Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes.3.–En canto á participación no financiamento do Servizo das persoas usuarias de libre concorrencia farase de acordo co establecido nos artigos 60 e 62 do Decreto 99/2012, do 16 de marzo polo que se regulan os servizos sociais e o seu financiamento.4. Poderán establecerse excepcións aos criterios xerais do copagamento nos casos en que a situación causante da aplicación do servizo de axuda no fogar sexa unha problemática de desestruturación familiar, exclusión social ou pobreza infantil, circunstancia que deberá estar debidamente xustificada no correspondente informe social.5.–O prezo da hora está calculado en función do custo medio actual dos días laborables e fins de semana sendo de 12,50 euros/hora, e será de aplicación o tanto por cento do custo hora segundo os ingresos, delegándose na Xunta de Goberno as actualizacións do prezo que, no seu caso, corresponda.6. Esta táboa de copagamento aplicarase a tódolos servizos complementarios do servizo de axuda no fogar, enténdase fisioterapia, podoloxía, xantar na casa, etc., no caso de non estar suxeitos a un convenio ou ordenanza específicos.7. Participación no financiamento do servizo das persoas dependentes valoradas, con dereito de atención recoñecido, usuarias do servizo de axuda no fogar.7.1. No caso de que a capacidade económica da persoa usuaria do servizo de axuda no fogar para persoas dependentes valoradas con dereito de atención recoñecido sexa igual ou inferior ao indicador público de rendas de efectos múltiples (IPREM), quedará exenta da obriga de participar no custo do servizo.7.2. Nos demais supostos o Concello de Touro como titular do servizo, para facer efectiva a obriga das persoas usuarias de participar no custo do servizo, aplicará a seguinte táboa, na cal se expresa o copagamento en termos de porcentaxe sobre a capacidade económica da persoa usuaria e en función da intensidade do servizo asignado: 7.3. Nos casos en que, por renuncia parcial expresa da persoa beneficiaria ao seu dereito de atención co número de horas expresadas no PIA, ou cando por tratarse dun suposto de compatibilización do SAF con outro servizo ou prestación do catálogo as horas reais prestadas de servizo de axuda no fogar sexan inferiores á cantidade expresada en cada columna da táboa anterior para o grao e nivel correspondente, a cantidade por pagar será minorada proporcionalmente á diminución das horas efectivas de servizo.7.4. En ningún caso o importe da participación económica que deberá ingresar a persoa beneficiaria en concepto de copagamento poderá exceder o 65% do custo do servizo determinado en termos de prezo/hora.8. Participación das persoas usuarias do servizo de axuda no fogar en réxime de libre concorrencia para as persoas que non teñan o recoñecemento da situación de dependencia, ou non as asista o dereito de acceso efectivo ao catálogo de servizos de atención á dependencia segundo o calendario de implantación que se establece na Lei 39/2006 8.1. Para o servizo de axuda no fogar en réxime de libre concorrencia para as persoas que non teñan o recoñecemento da situación de dependencia, ou non as asista o dereito de acceso efectivo ao catálogo de servizos de atención á dependencia segundo o calendario de implantación que se establece na Lei 39/2006, establecese unha regulación progresiva de participación económica no custo do servizo tendo en conta a estrutura de rendas no Concello e o cálculo da capacidade económica per cápita de acordo co establecido no artigo 60 do Decreto 99/2012, do 16 de marzo polo que se regulan os servizos sociais e o seu financiamento. Para estes efectos aplicarase a seguinte táboa: 9. As táboas establecidas estarán suxeitas as variacións establecidas cada ano no IPREM. Disposición final. A presente ordenanza, unha vez aprobada definitivamente será publicada na forma legal establecida, entrará en vigor conforme ao previsto no artigo.70.2 e concordantes, da Lei 7/1985.” Terceiro. –Someter a información pública o presente acordo por espazo de 30 días hábiles aos efectos de que se presenten as reclamacións que se estimen oportunas, quedando definitivamente aprobado en caso de non presentarse alegacións; publicándose o acordo definitivo xunto cos textos íntegros da Ordenanza reguladora do servizo de axuda no fogar e da Ordenanza fiscal reguladora do prezo público no Boletín Oficial da Provincia. Cuarto. –Facultar ao señor alcalde para a execución do presente acordo. Touro, a 15 de outubro de 2012, O alcalde Asdo.: Ignacio Codesido Barreiro